[pic] | COMISIA COMUNITĂŢILOR EUROPENE |

Bruxelles, 10.11.2008

COM(2008) 710 final

RAPORTUL COMISIEI CĂTRE CONSILIU ȘI PARLAMENTUL EUROPEAN

privind dezvoltarea Sistemului de Informații Schengen din a doua generație (SIS II) Raport de activitate ianuarie 2008 – iunie 2008

CUPRINS

1. Introducere 4

2. Stadiul proiectului 4

2.1 . Progrese înregistrate în perioada examinată 4

2.1.1. Calendarul global al sistemului SIS II: 4

2.1.2. Pregătirile pentru migrare: 5

2.1.2.1. Calendarul migrării și instrumentele juridice 5

2.1.2.2. Calendarul migrării și specificații cu privire la sistemul de conversie 5

2.1.3. Instalarea rețelei: 5

2.1.4. Testarea SIS II central: 5

2.1.5. Testări care implică statele membre: 5

2.1.5.1. Testul de conectivitate (ICT) 6

2.1.5.2. Testul de conformitate (CT) 6

2.1.5.3. Testul operațional al sistemului (OST) 6

2.1.6. Gestionarea operațională: 7

3. Gestionare 7

3.1. Gestionarea proiectului 7

3.1.1. Planificare: 7

3.1.2. Riscuri: 7

3.1.3. Comisia de gestionare a proiectului : 7

3.1.4. Gestionarea financiară: 7

3.2. Reuniuni 8

3.2.1. Reuniunile Comitetului SIS II: 8

3.2.2. Planificarea și coordonarea la nivel național: 8

3.2.3. Reuniunile Consiliului: 9

4. prioritățile următoarei perioade de raportare 9

4.1. Testarea 9

4.1.1. Testul de acceptanță provizorie a sistemului (PSAT): 9

4.1.2. Pregătirile pentru testul global (GT): 9

4.2. Dezvoltarea migrării 9

4.3. Gestionarea operațională 9

4.4. Securitatea și protecția datelor 10

5. Concluzii 10

1. INTRODUCERE

Prezentul raport descrie activitatea desfășurată de Comisie în cursul primului semestru al anului 2008 cu privire la elaborarea Sistemului de Informații Schengen din a doua generație (SIS II). Acesta este prezentat Consiliului și Parlamentului European, în conformitate cu articolul 6 din Regulamentul (CE) nr. 2424/2001 din 6 decembrie 2001[1] privind dezvoltarea Sistemului de Informații Schengen din a doua generație (SIS II). De asemenea, prezentul raport descrie stadiul testelor, în conformitate cu dispozițiile Regulamentului (CE) nr. 189/2008 al Consiliului și ale Deciziei 2008/173/CE a Consiliului privind testele Sistemului de Informații Schengen din a doua generație (SIS II).

Proiectul SIS II este structurat în trei etape. Etapa 1 viza elaborarea sistemului și a fost încheiată anterior perioadei care face obiectul prezentului raport. Etapa 2 se referă la dezvoltarea și testarea sistemului central, care reprezintă o parte însemnată a actualului volum de muncă și care va fi finalizată, probabil, până la sfârșitul anului 2008. Etapa 3 abordează activitățile de testare finală și migrare de la sistemul SIS 1+, care este utilizat în prezent, la SIS II. Demersurile de pregătire pentru migrare sunt deja în curs de desfășurare. Pentru a oferi o imagine de ansamblu a gamei de activități asociate proiectului SIS II, prezentul raport abordează, de asemenea, riscurile potențiale, precum și gestionarea financiară, operațională și a proiectului.

2. STADIUL PROIECTULUI

2.1. Progrese înregistrate în perioada examinată

2.1.1. Calendarul global al sistemului SIS II:

Ca urmare a punerii în aplicare cu succes a SISone4ALL și a eliminării ulterioare a controalelor la frontiera cu noile state membre, Consiliul JAI din februarie 2008 a concluzionat că SIS II ar trebui reprogramat astfel încât Consiliul să poată anticipa începerea operațiunilor SIS II în septembrie 2009. În primele luni ale perioadei care face obiectul prezentului raport serviciile Comisiei, în strânsă colaborare cu experții statelor membre și „Prietenii SIS II”[2], s-au concentrat asupra revizuirii calendarului SIS II.

În timpul pregătirii acestui calendar mai multe aspecte rămase nesoluționate au fost identificate ca fiind potențial îndelungate și/sau implicând alte riscuri importante, de exemplu:

- dezvoltarea unui sistem de conversie pentru migrarea de la SIS 1+ la SIS II;

- migrarea în timpul perioadei vacanțelor;

- utilizarea contractanților externi.

Aceste aspecte, precum și altele, au fost discutate pe larg de către „Prietenii SIS II” în cadrul organismelor pregătitoare competente ale Consiliului și în cadrul reuniunilor Consiliului din aprilie și iunie 2008.

2.1.2. Pregătirile pentru migrare:

2.1.2.1. Calendarul migrării și instrumentele juridice

Comisia (împreună cu țările care participă la SIS1+) se va asigura că elementele centrale ale SIS II și conexiunile cu sistemele naționale vor fi testate și funcționale până la sfârșitul anului 2008. Acesta este termenul limită acordat Comisiei pentru finalizarea dezvoltării elementelor centrale ale SIS II. Cu toate acestea, proiectul SIS II implică mai mult decât dezvoltarea acestor elemente centrale. În 2009, sistemul central SIS II va fi testat în întregime cu aplicațiile naționale.

Comisia a prezentat o propunere de decizie și de regulament ale Consiliului pentru stabilirea cadrului legal privind migrarea de la SIS 1+ la SIS II, inclusiv testarea finală a acestuia din urmă.

La 16 aprilie 2008 Comisia a adoptat propunerile pentru instrumentele juridice privind migrarea de la mediul SIS 1+ la mediul tehnic al SIS II, care sunt examinate în prezent în cadrul Consiliului și al Parlamentului.

2.1.2.2. Calendarul migrării și specificații cu privire la sistemul de conversie

Există un consens referitor la abordarea generală a migrării de la SIS 1+ la SIS II, respectiv realizarea conversiei sistemelor naționale prin efectuarea unei singure operațiuni. Cu toate acestea, succesul SISone4All necesită migrarea mai multor state membre/utilizatori decât se planificase inițial.

Consiliul din 28 februarie 2008 a confirmat planul de migrare de la SIS 1+ la SIS II care prevede un scenariu de rezervă și o migrare progresivă pentru a soluționa problemele neprevăzute și, în acest scop, a invitat Comisia să pună la dispoziție un sistem de conversie care să fie utilizat o perioadă de timp foarte scurtă și să asigure conexiunea dintre SIS 1+ și SIS II, astfel încât SIS să funcționeze în continuare în orice scenariu. Orice stat membru/utilizator care se confruntă cu astfel de dificultăți va trebui să remedieze această situație cât mai curând posibil.

2.1.3. Instalarea rețelei:

Proiectul SIS II include existența unei rețele extinse de comunicații care să răspundă cerințelor de disponibilitate, securitate, acoperire geografică și nivel de deservire, pentru a permite comunicarea între sistemele naționale și centrale[3]. Unitatea centrală (CU) și unitatea centrală de siguranță (BCU) sunt accesibile statelor membre de la sfârșitul anului 2007 și în prezent toate sediile principale și de siguranță ale statelor membre și utilizatorilor actuali sunt conectate la rețeaua s-Testa. La data de 3 iunie 2008 Elveția s-a conectat la rețeaua s-Testa.

2.1.4. Testarea SIS II central:

Testarea soluției de sistem (SST) viza verificarea conformității SIS II central, instalat la sediul central, cu specificațiile tehnice. Aceste testări, efectuate fără sistemele naționale, au fost încheiate în decembrie 2007 și validate la începutul anului 2008.

2.1.5. Testări care implică statele membre:

În prezent se desfășoară trei tipuri de testări efectuate cu participarea statelor membre/utilizatorilor. Testul de conectivitate testează capacitatea unui sistem național SIS II de a se conecta la sistemul central SIS II. Testul de conformitate verifică interacțiunile dintre un sistem național SIS II și sistemul central SIS II în mod separat, pe baza unui set de cazuri-tip predefinite, convenit cu statele membre. Sistemele naționale din fiecare stat membru pot avea caracteristici diferite (de exemplu, utilizarea unei copii naționale); în consecință, setul de cazuri-tip predefinite variază în funcție de profilul statului membru. Testarea sistemului operațional verifică dacă sistemul central poate opera împreună cu o serie de sisteme naționale conectate. Acest stadiu al testării implică efectiv statele membre și utilizatorii, în locul simulatoarelor. În prezent aceste testări se efectuează conform planificării, deși calendarul detaliat a trebuit să sufere câteva modificări.

2.1.5.1. Testul de conectivitate (ICT)

Testele de conectivitate testează capacitatea sistemelor naționale SIS II de a se conecta la sistemul central SIS II.

La 30 iunie 2008 stadiul atins era următorul:

Următoarele douăzeci și patru de state membre și utilizatori finalizaseră testele informale de conectivitate:

AT, DE, PT, LU, EL, IT, SI, SK, IS, FI, NO, HU, NL, CZ, LT, DK, ES, CY, SE, BE, PL, EE, MT, LV

Următoarele cinci state membre și utilizatori se aflau în plin proces de efectuare a testelor de conectivitate:

Eurojust, Europol, FR, IE, UK

Următorii utilizatori nu începuseră încă testele informale de conectivitate:

CH

2.1.5.2. Testul de conformitate (CT)

Testul de conformitate verifică interacțiunile dintre un sistem național SIS II și sistemul central SIS II în mod separat pentru fiecare sistem național, pe baza unui set de cazuri-tip predefinite, convenit cu statele membre. Sistemele naționale din fiecare stat membru pot avea caracteristici diferite (de exemplu, utilizarea unei copii naționale, utilizarea datelor biometrice); în consecință, setul de cazuri-tip predefinite variază în funcție de profilul statului membru.

În prezent optsprezece state membre participă la testele de conformitate:

Primul grup care este format din unsprezece state membre (SE, NO, PT, IT, FI, HU, EL, NL, CY, DE, AT) a încheiat în mare măsură testarea conformității.

Al doilea grup care reunește următoarele șapte state membre (DK, LT, EE, ES, IS, LU, LV) a început recent testarea conformității, iar restul sunt programate să efectueze această operațiune în curând. Termenul limită pentru finalizarea acestui test de către toate statele membre este octombrie 2008.

2.1.5.3. Testul operațional al sistemului (OST)

Testul operațional al sistemului (OST) verifică sistemul central în conexiune cu o serie de sisteme naționale. Acest stadiu al testării implică efectiv statele membre și utilizatorii, în locul simulatoarelor. Obiectivul OST este de a se asigura că sistemul central îndeplinește cerințele funcționale și tehnice, în momentul utilizării sistemului real. Etapa OST a început la data de 21 mai 2008. Nouă state membre/utilizatori (AT, CY, DE, IT, NL, PT, SE, EL, NO) participă la testul funcțional OST. Un număr de șase state membre era necesar pentru desfășurarea acestei etape. Deși finalizarea OST este prevăzută pentru sfârșitul lunii august 2008, există temeri privind stabilitatea sistemului.

2.1.6. Gestionarea operațională:

Pregătirile pentru gestionarea operațională continuă, luând în considerare sinergiile între SIS și gestionarea VIS. Încă mai trebuie finalizate diferite contracte de servicii SIS II cu autoritățile naționale care găzduiesc sistemul principal (Franța) și sistemul care asigură continuitatea activității (Austria) pentru o perioadă de tranziție, până la stabilirea gestionării pe termen lung a SIS II. Al doilea contract a fost semnat cu Franța cu privire la afectarea de personal la sediul central și formarea de personal pentru operațiunile SIS II și în curând vor începe negocierile pentru un al treilea contract referitor la activitățile pe care le vor efectua autoritățile franceze în perspectiva activării.

În martie 2008 a fost înființat un grup de conducere a gestionării operaționale (Comisie-Franța-principalul contractant pentru dezvoltare) care s-a reunit de trei ori pe durata perioadei care face obiectul prezentului raport, în scopul abordării oricăror eventuale probleme și respectării termenelor stabilite pentru pregătirile gestionării operaționale. De asemenea, a fost comandat un proiect de organizare a gestionării operaționale, care să evalueze actuala structură organizatorică din Strasbourg și structura organizatorică dorită pentru SIS II și VIS.

3. GESTIONARE

3.1. Gestionarea proiectului

3.1.1. Planificare:

Calendarul complet SIS II a fost adoptat de Consiliu la data de 5 iunie 2008.

3.1.2. Riscuri:

La reuniunea „Prietenii SIS II” s-a subliniat faptul că acest calendar prezintă două riscuri majore: primul, lansarea fazei de testate a tuturor funcționalităților sistemului central și a sistemelor naționale într-un moment în care ar putea să mai existe încă erori la nivel central și național; al doilea, o versiune suplimentară a specificațiilor tehnice nu este prevăzută în 2009 înainte de lansarea fazei de migrare. Comisia confirmă în întregime această analiză a riscului.

3.1.3. Comisia de gestionare a proiectului :

În afara serviciilor Comisiei și a contractanților de proiect, reprezentanți ai președințiilor germană, portugheză, slovenă și franceză, precum și reprezentanți ai C.SIS sunt invitați să participe la comisia de gestionare a proiectului. Acest grup abordează aspecte legate de contract și monitorizează rezultatele și etapele aferente proiectului. Această comisie s-a reunit de patru ori în timpul perioadei care face obiectul prezentului raport.

3.1.4. Gestionarea financiară:

Creditele totale pentru activitățile SIS II prevăzute în bugetul general pe 2008 se ridică la 26 620 000 de euro. La 21 decembrie 2007 Comisia a adoptat o decizie de finanțare care aloca un buget total de 19 000 000 de euro pentru SIS II (cheltuieli de funcționare ale Sistemului de Informații Schengen și alte cheltuieli de funcționare care pot rezulta din această încorporare) și 7 620 000 de euro pentru SIS 1+ (instalarea, operarea și gestionarea unei infrastructuri de comunicare pentru SIS 1+).

Întrucât bugetul de 7 620 000 de euro pentru SIS 1+ nu va fi utilizat pentru această activitate care a fost preluată de Consiliu la începutul anului 2008, suma a fost transferată către SIS II pentru activitățile suplimentare solicitate de Consiliu.

Alte componente principalele ale cheltuielilor pentru SIS II în 2008 sunt pregătirile pentru gestionarea operațională, formare și instrumente, rețea, pregătirea transmiterii cunoștințelor privind codul sursă, pregătirile pentru gestionarea operațională - contracte cu Franța și Austria, asistență externă pentru dezvoltare și controlul calității, modificările aduse SIS II, studiile, serviciile de consultanță juridică, campaniile de informare, instalarea, operarea și gestionarea unei infrastructuri de comunicații pentru mediul SIS. 54,60 % din creditele totale alocate SIS II au fost angajate și 27,31% din creditele de plată au fost efectuate.

3.2. Reuniuni

Proiectul SIS II implică deopotrivă Comisia și statele membre și poate fi realizat numai dacă sistemele naționale SIS II sunt dezvoltate și conectate la timp. Reuniunile periodice și mecanismele de raportare sunt elemente fundamentale pentru gestionarea eficientă a proiectului, dar evoluția pozitivă va depinde de comunicarea în mod transparent de către statele membre a oricăror probleme cu care se acestea confruntă pe plan național.

3.2.1. Reuniunile Comitetului SIS II:

În dezvoltarea SIS II, Comisia este asistată de Comitetul SIS II. În perioada ianuarie – iunie 2008 au avut loc patru reuniuni ale acestui comitet.

În afara reuniunilor periodice ale Comitetului SIS II, sunt organizate reuniuni cu experți din statele membre, în vederea discutării aspectelor tehnice detaliate. Aceste reuniuni se referă, în general, la aspecte legate de rezultate specifice aferente proiectului.

- „Grupul consultativ privind testele” (TAG) oferă Comitetului SIS II un punct de vedere referitor la aspecte privind organizarea, punerea în aplicare și interpretarea testelor. Acest grup s-a reunit de douăzeci și patru de ori pe durata perioadei care face obiectul prezentului raport.

- „Comitetul de gestionare a modificărilor” (CMB) formulează recomandări cu privire la clasificarea, calificarea și impactul potențial al corectării aspectelor semnalate. Acest grup de lucru care prezintă, de asemenea, informări Comitetului SIS II s-a reunit de cinci ori pe durata perioadei care face obiectul prezentului raport.

- Grupul de lucru pentru migrarea la noul sistem, înființat de Comitetul SIS II în octombrie 2007, a fost împuternicit să dezvolte o strategie coerentă și un plan de înalt nivel, în vederea pregătirii și executării în timp util a migrării de la SIS 1+ la SIS II, care să includă o analiză de risc și un plan de intervenție. Mandatul Grupului de lucru pentru migrarea la noul sistem s-a încheiat în decembrie 2007. Șapte ateliere privind migrarea la noul sistem au fost organizate pentru continuarea activității pe această temă fundamentală.

3.2.2. Planificarea și coordonarea la nivel național:

Un grup de lucru format din administratorii proiectelor naționale (NPM) este organizat în cadrul Comitetului SIS II. Scopul acestor reuniuni ale administratorilor proiectelor naționale este de a aborda aspecte detaliate privind planificarea, riscurile și activitățile, atât la nivel central, cât și la nivel național. Pe durata perioadei care face obiectul prezentului raport au avut loc patru reuniuni ale administratorilor proiectelor naționale.

S-a cerut statelor membre să întocmească rapoarte lunare, pentru a prezenta o actualizare detaliată a stadiului de dezvoltare. Există în continuare state membre pentru care stadiul de dezvoltare al sistemelor naționale nu este cunoscut, ceea ce poate afecta finalizarea testării SIS II. Reuniunea administratorilor proiectelor naționale din ianuarie 2008 a avut loc la Strasbourg și reprezentanții statelor membre au vizitat sediul principal care va găzdui SIS II central.

3.2.3. Reuniunile Consiliului:

Serviciile Comisiei participă la reuniunile grupurilor de lucru ale Consiliului care reunesc părțile responsabile de Sistemul de Informații Schengen, prezentând lunar un raport verbal cu privire la evoluția proiectului SIS II și riscurile aferente. De asemenea, serviciile Comisiei redactează lunar un raport scris către Comitetul SIS II referitor la proiectul SIS II, care include evoluția proiectului și riscurile conexe.

Stadiul proiectului SIS II a fost prezentat în cadrul Consiliilor JAI din 28/29 februarie 2008, 17/18 aprilie 2008 și 5/6 iunie 2008 și al tuturor reuniunilor Comitetului articolului 36 din Tratatul UE.

4. PRIORITățILE URMăTOAREI PERIOADE DE RAPORTARE

4.1. Testarea

Pentru a asigura că toate aspectele SIS II sunt suficient de solide și eficace, este nevoie de o testare aprofundată.

Ca și în cazul perioadei care face obiectul prezentului raport, testarea va rămâne o prioritate deosebită în ceea ce privește efortul și volumul de muncă pentru a doua jumătate a anului 2008.

4.1.1. Testul de acceptanță provizorie a sistemului (PSAT):

Testul de acceptanță provizorie a sistemului este o etapă contractuală către acceptanța provizorie a SIS II central. Acesta are drept scop evidențierea faptului că SIS II poate asuma capacitatea a cel puțin 15 state membre, cu o performanță în limitele convenite.

Pregătirile pentru testul de acceptanță provizorie a sistemului au început în mod oficial cu o prezentare în cadrul reuniunii administratorilor proiectelor naționale din iunie și cu o reuniune oficială cu statele membre care a avut loc la data de 18 iunie 2008. Cu ocazia acestei ultime reuniuni, pregătirile pentru planificarea testului de acceptanță provizorie a sistemului au fost discutate în detaliu, în vederea elaborării documentației și a procedurilor necesare pentru efectuarea testării. Acest proces se va desfășura în următoarele luni și va fi finalizat în septembrie 2008.

4.1.2. Pregătirile pentru testul global (GT):

Obiectivul testului global este de a verifica întregul sistem SIS II, respectiv sistemele și aplicațiile centrale și naționale, pentru a controla dacă performanța acestuia este cel puțin echivalentă cu cea a SIS 1+. În prezent se poartă discuții tehnice referitoare la modul în care rezultatele testului pot fi cel mai bine evaluate.

4.2. Dezvoltarea migrării

Dezvoltarea sistemului de conversie pentru migrare va avea loc pe durata următoarei perioade de raportare. În vederea susținerii acestei activități, statele membre au convenit să furnizeze detaliile tehnice esențiale ale SIS 1+.

4.3. Gestionarea operațională

Negocierile cu privire la cel de al doilea contract cu Austria, în domeniul formării și al altor servicii necesare înainte de lansare, precum și completarea profilului administratorului unității centrale de siguranță din Salzburg de către Franța se vor afla pe agenda unei reuniuni viitoare cu participarea Comisiei, Franței și Austriei.

Experții statelor membre vor fi consultați cu privire la nivelul serviciului pe care se preconizează că îl vor presta, astfel încât Comisia să finalizeze acordurile cu suficient timp înainte de data lansării.

La începutul lunii iulie 2008 vor fi înaintate Comisiei propunerile formulate de principalul contractant pentru dezvoltare (MDC) cu privire la planul de gestionare a serviciului informatic, incluzând aspecte precum profilurile solicitate, nivelurile de calificare ale personalului și unitățile organizaționale pentru personalul SIS II la sediile centrale.

4.4. Securitatea și protecția datelor

În prezent sunt în curs de desfășurare pregătiri pentru o vizită comună a reprezentanților Autorității Europene pentru Protecția Datelor[4] (AEPD) și serviciile Comisiei la sediul Centrului operațional de asistență a rețelei din Bratislava. Aceasta va avea loc în octombrie 2008.

Reuniunile bilaterale între reprezentanții AEPD și serviciile Comisiei au loc periodic pentru a discuta aspecte referitoare la SIS II. În următoarele luni, Comisia se va pregăti pentru inspectarea de către AEPD a unității centrale de la Strasbourg; aceasta este preconizată a avea loc înaintea efectuării primului transfer de date personale către sistemul central SIS II.

5. CONCLUZII

Etapa dezvoltării proiectului SIS II rămâne o operațiune complexă. Au început testele pentru asigurarea conectivității și conformității între SIS II central și sistemele naționale SIS. În acest stadiu, principalele provocări sunt dezvoltarea în timp util a sistemului de conversie pentru migrare și continuarea diferitelor tipuri de testări.

[1] JO L 328, 13 decembrie 2001, modificat prin Regulamentul nr. 1988/2006 al Consiliului, JO L 411/1 din 30.12.2006 (modificările regulamentului din 2006 nu se referă la articolul 6).

[2] În februarie 2008 Consiliul a înființat grupul „Prietenii SIS II” pentru a monitoriza punerea în aplicare a SIS II în statele membre. Acesta este format din reprezentanți la nivel înalt ai Republicii Cehe, Germaniei, Spaniei, Franței, Italiei, Țărilor de Jos, Austriei, Poloniei, Portugaliei, Sloveniei, Finlandei, Suediei și Norvegiei.

[3] Dispozițiile necesare pentru utilizarea dispozitivului de codare pentru SIS II trebuie finalizate.

[4] Autoritatea Europeană pentru Protecția Datelor